DECIZIA COMISIEI
din 2 august 2007
de neincludere a dihidrogenului sulfat de monocarbamid și a dimetipinului în anexa I la Directiva 91/414/CEE a Consiliului și retragere a autorizațiilor pentru produsele fitosanitare care conțin aceste substanțe active
[notificată cu numărul C(2007) 3646]
(Text cu relevanță pentru SEE)
(2007/553/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 cu privire la introducerea pe piață a produselor de uz fitosanitar (1), în special articolul 8 alineatul (2) al patrulea paragraf,
întrucât:
(1)
Articolul 8 alineatul (2) din Directiva 91/414/CEE prevede că un stat membru poate autoriza, de-a lungul unei perioade de 12 ani de la data notificării prezentei directive, introducerea pe piață a produselor fitosanitare care conțin substanțe active ce nu sunt menționate în anexa I la prezenta directivă și care se află deja pe piață la doi ani de la notificarea prezentei directive, în timp ce aceste substanțe sunt examinate treptat în cadrul unui program de lucru.
(2)
Regulamentele (CE) nr. 451/2000 (2) și (CE) nr. 1490/2002 (3) ale Comisiei prevăd norme detaliate pentru punerea în aplicare a etapelor a doua a și a treia ale programului de lucru menționat la articolul 8 alineatul (2) din Directiva 91/414/CEE.
(3)
Dihidrogenul sulfat de monocarbamid și dimetipinul sunt substanțele incluse în a treia etapă a programului.
(4)
Singurii notificatori pentru dihidrogen sulfat de monocarbamid și dimetipin au informat Comisia la data de 29 mai 2006, respectiv la 6 iulie 2006, că nu mai doresc să participe la programul de lucru pentru aceste substanțe active și, prin urmare, nu vor fi prezentate informații suplimentare. În consecință, aceste substanțe active nu vor fi incluse în anexa I la Directiva 91/414/CEE.
(5)
Trebuie întreprinse măsuri pentru a se asigura că autorizațiile emise pentru produsele fitosanitare care conțin dihidrogen sulfat de monocarbamid și dimetipin sunt retrase în intervalul de timp stabilit și nu sunt reînnoite și că nu sunt acordate noi autorizații pentru astfel de produse.
(6)
Pentru aceste substanțe active pentru care există numai o perioadă scurtă de notificare preliminară pentru retragerea produselor fitosanitare ce conțin astfel de substanțe, se cuvine să se acorde o perioadă de grație pentru eliminarea, depozitarea, introducerea pe piață și folosirea stocurilor existente pe o perioadă de maximum 12 luni pentru a permite ca stocurile existente să fie folosite numai în următorul sezon. În cazul în care se acordă o perioadă de notificare preliminară mai lungă, această perioadă poate fi redusă și va expira la finalul sezonului următor.
(7)
Prezenta decizie nu aduce niciun prejudiciu prezentării unei solicitări pentru dihidrogen sulfat de monocarbamid și dimetipin în conformitate cu prevederile articolului 6 alineatul (2) din Directiva 91/414/CEE în vederea unei posibile includeri în anexa I.
(8)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătate animală,
ADOPTĂ PREZENTA DECIZIE:
Articolul 1
Dihidrogenul sulfat de monocarbamid și dimetipinul nu sunt incluse în anexa I la Directiva 91/414/CEE.
Articolul 2
Statele membre trebuie să se asigure că:
(a)
autorizațiile pentru produse fitosanitare ce conțin dihidrogen sulfat de monocarbamid și dimetipin sunt retrase până la data de 2 februarie 2008;
(b)
începând cu 6 august 2007 nu se mai emite și nu se mai reînnoiește nicio autorizație pentru produse fitosanitare ce conțin dihidrogen sulfat de monocarbamid și dimetipin prin derogarea prevăzută la articolul 8 alineatul (2) la Directiva 91/414/CEE.
Articolul 3
Orice perioadă de grație acordată de statele membre în conformitate cu prevederile articolului 4 alineatul (6) la Directiva 91/414/CEE trebuie să fie cât mai scurtă posibil și expiră cel târziu la 2 februarie 2009.
Articolul 4
Prezenta decizie se adresează statelor membre.
Adoptată la Bruxelles, 2 august 2007.